Кыргызстан адам репродукциясы илимий борбору (КАРИБ)
Кыргызстан адам репродукциясы илимий борбору (КАРИБ) — балдар менен аялдарга медициналык тейлөөнү жакшыртуу, калктын тукум улантууга байланышкан саламаттыгын изилдөө жана калыбына келтирүү боюнча илимий иштерди жүргүзүүчү мекеме. 1997-жылы уюшулган. Кыргыз Республикасынын Саламаттык сактоо министрлигине караштуу. КАРИБ аял менен эркектин тукум улантуу системасынын түрдүү ооруларын өз убагында дарылоо жана алдын алуу боюнча натыйжалуу ыкмаларды иштеп чыгуу максатын көздөйт. Борбордо амбулаториялык жана адистешкен стационардык кызмат иштейт. Амбулаториялык кызматтын пренаталдык (төрөт алдында) диагноздоо жана медициналык-генетикалык кеңеш берүү, микробиол., биохимиялык, жалпы клиникалык изилдөө, цитогендик изилдөө ж. б. лабораториялары бар. Ошондой эле үйбүлөнү пландоо, физиотерапия, андрология, тукумсуздук, акушер-гинекология, гинеколог-эндокринолог, балдар гинекологиясы, жатын моюнчасынын патологиясы боюнча адистешкен кабинеттери иштейт. Стационар бөлүмүндө гинекология. эндокринология, реанимация жана анестезиология, гинекология, хирургия жана эндоскопия, аялдардын репродукциялык функциясын дарылоо бөлүмчөлөрү бар. Бул борбор балдар гинекологиясы, медициналык генетика жана тукум улантуучулугун, ошондой эле аялдын жана эркектин тукум улантуу системасынын патологиясын, клиникалык өтүшүн жана өзгөчөлүгүн изилдейт. Борбордо медицина илимдеринин 3 доктору, 7 кандидаты эмгектенет (2010). 
Терминдер жана түшүнүктөр

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9